
„Fecseg a felszín, hallgat a mély” – Több rétegű mondanivaló a dél-koreai sorozatokban és filmekben


Kutatásom célja a hallyu jelenségen keresztül megvizsgálni három filmet és három sorozatot a dél-koreai filmgyártásból, ami a múlt század elejétől napjainkig viszi vászonra fikciós elemekkel vegyítve a történelmet. Ezen fúziós történelmi drámák elemzése során az isten-haza-család hármas rendszerét vizsgálom, aminél kérdés: végig szem előtt tartja-e a hagyományos koreai szokásokat? Az idő múlása milyen változásokat hoz különböző társadalmi csoportokba? Hogyan tud egymáshoz viszonyulni Észak- és Dél-Korea, ha egy harmadik ország támadását kell visszaverni? A témában a koreai filmművészet kapcsán, valamint a hallyu témakörében írt szakirodalmat használtam, helyenként interjú formájában észak-koreai disszidens beszámolójára építettem.
   A kiválasztott alkotások majdnem egy évszázadot ölelnek fel, kezdve Az utolsó hercegnő történetével, megmutatva, vannak állandó értékek. Korea vallási pluralizmusa, a haza iránt érzett örök hűség és a folytonos családi egységre való törekvés jellemzi ezeket a műveket. A Harcosok szövetsége korábbi filmmel együtt valós eseményeket dolgoz fel, míg a Túsztárgyalás lényege a történet egyetemessége. A sorozatok közül kettő szintén épít a múlt eseményeire: A szerelem siklóernyőn érkezik, valamint a Hóvirág. A haza és család iránti hűség közös a két alkotásban, ahogy a családi konfliktusok okozta helyzet is. A Nap leszármazottai sorozatnak a címéből már érződik a vallási utalás. Cselekménye rávilágít, Észak és Dél képes a közös nemzetükért összefogni egy harmadik országbeli ellen. A leírtakat képekkel, idézetekkel és kivágott jelenetekkel szemléltetem.
   Összeségében elmondható, a koreai társadalom igazodva a XIX. század változásaihoz, az alapokhoz hű maradt, a hagyományos értékek köztük élnek. El nem vész, csupán átalakul, ahogy zárógondolataimban is bemutattam az Élősködők című filmmel.



